DA Den Europæiske Unions Tidende CE 78/768

(2004/C 78 E/0818)

SKRIFTLIG FORESPØRGSEL E-2940/03

af Rosa Miguélez Ramos (PSE) til Rådet

(8. oktober 2003)

Om: Støtte fra Solidaritetsfonden

Europa-Parlamentet vedtog i forbindelse med katastrofen med olietankeren Prestige to beslutninger, hvori det anmodede Kommissionen om »at gøre en særlig indsats for at undersøge mulighederne for at anvende alle nødvendige finansielle instrumenter for at imødegå de økonomiske, sociale og miljømæssige følger af Prestiges forlis og for at støtte de erhvervssektorer, der er ramt af katastrofen« og krævede, at der »straks blev vedtaget foranstaltninger, der kan afbøde de skader, ofrene har lidt, via ibrugtagning af Solidaritetsfonden« (1) og » … for at hjælpe befolkningerne og de erhvervssektorer, som er ramt af olieforurenings-katastrofen, samt om økologisk genetablering af de berørte områder« (2).

I henhold til kommissær Barniers svar på forespørgsel E-3659/02 (3), som undertegnede modtog den 26. februar 2003, modtog Kommissionen den 14. januar 2003 en formel anmodning fra de spanske myndigheder om midler fra Solidaritetsfonden til dækning af omkostningerne til arbejdet med at rense kysten i Galicia efter olieudslippet på grund af Prestiges forlis.

I det pågældende svar erindrede Kommissionen om, at Solidaritetsfonden blev oprettet i anledning af de oversvømmelser, der opstod i flere centraleuropæiske lande sidste sommer, med henblik på at yde støtte i forbindelse med naturkatastrofer, og at støtteberettigelseskriterierne derfor er temmelig specifikke, og at fonden kun kan bruges til at yde umiddelbar finansiel støtte i overensstemmelse med de kvalifikationskriterier, der fremgår af EUSF-forordningen.

Repræsentanter for EU-institutionerne, bl.a. budgetkommissær Schreyer og Rådets formand, Magri, blev den 12. september 2003 enige om at yde støtte fra denne fond til tre medlemsstater, nemlig Spanien, Italien og Portugal. I henhold til den indgåede aftale afsættes der 8,6 mio. EUR til de områder i Spanien, der er berørt af katastrofen med Prestige, 47,6 mio. EUR til områder i Italien, hvor der for nylig har været jordskælv, og 48,5 mio. EUR til at afbøde virkningerne af de skovbrande — med kriminel baggrund — der har været i Portugal.

Hvilke vurderinger disponerer Rådet over i forbindelse med de økonomiske skader, som disse tre katastrofer har medført?

Hvilke beløb fra Solidaritetsfonden har regeringen i hhv. Spanien, Portugal og Italien anmodet EU om for at afbøde virkningerne af disse katastrofer?

Hvad er grunden til, at de områder, der blev ramt af katastrofen med Prestige forlis, skal have mindre end en femtedel af de beløb, som de nævnte jordskælvsområder i Italien og områderne med skovbrand i Portugal får?

Svar

(4. marts 2004)

Af de tre katastrofer, der henvises til i det ærede parlamentsmedlems første spørgsmål, må Rådet præcisere, at der kun er én, nemlig skovbrandene i Portugal, der kan betegnes som en »større katastrofe« i den i forordning 2012/2002 om oprettelse af Den Europæiske Unions Solidaritetsfond omhandlede betydning, eftersom den indtrufne skade i dette tilfælde overstiger 0,6 % af BNI. Dette er imidlertid ikke tilfældet for de skader, der hidrører fra olieudslippet fra Prestige, og heller ikke for de skader, der blev forvoldt af jordskælvene i Italien for nylig. Derfor vil Solidaritetsfondens eventuelle intervention i forbindelse med de to sidstnævnte katastrofer under alle omstændigheder være begrænset til højst 7,5% af det samlede årlige støttebeløb fra fonden, som er til rådighed med henblik på støtte under denne specifikke post for alle skader forvoldt af ekstraordinære regionale katastrofer i et givent år.

Det skal endvidere understreges, at for så vidt angår de skader, der hidrører fra olieudslippet fra Prestige, er der stillet et samlet beløb på 400 mio. EUR til rådighed fra andre fællesskabsinstrumenter, bl.a. Regionalfonden og Samhørighedsfonden, hvorimod der for så vidt angår jordskælvene i Italien ikke er ydet støtte fra strukturfonden.

(1) »Vedtagne tekster« af 19.12.2002 - P5_TA(2002)0629.

(2) »Vedtagne tekster« af 21.11.2002 - P5_TA(2002)0575.

(3) EUT C 161 E af 10.7.2003, s. 125.